**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  4 – 2 – 2025

**ΑΜΑΡΟΥΣΙΟΥ Αρ. Πρ.:** 41

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Τα μέλη του Συλλόγου μας, ΔΟΕ, Συλλόγους Εκπ/κών Π. Ε. της χώρας**

**Ενημερωτικό σημείωμα του Δ.Σ. του Σ. Ε. Π. Ε. Αμαρουσίου για τις διώξεις και τα βήματα της πειθαρχικής διαδικασίας με βάση τη συζήτηση με τους νομικούς συμβούλους της Δ. Ο. Ε. και του Σ. Ε. Π. Ε. Αμαρουσίου**

Συναδέλφισσες και συνάδελφοι,

το Δ.Σ. του Σ. Ε. Π. Ε. Αμαρουσίου στα πλαίσια της υλοποίησης των αποφάσεων της 93ης Γ. Σ. της Δ. Ο. Ε., των αποφάσεων του Δ. Σ. της Δ. Ο. Ε. και των αποφάσεων των Γ. Σ. και του Δ. Σ. του Σ. Ε. Π. Ε. Αμαρουσίου και ύστερα από συζήτηση με τους νομικούς συμβούλους της Δ. Ο. Ε. και του Σ. Ε. Π. Ε. Αμαρουσίου απευθυνόμενο στις/στους διωκόμενους συναδέλφους που συμμετέχουν στην Απεργία – Αποχή της Δ. Ο. Ε. και του Σ. Ε. Π. Ε. Αμαρουσίου, προχωρά στην έκδοση αυτού του ενημερωτικού σημειώματος, το οποίο περιέχει τις βασικές εκτιμήσεις μας και την πολιτική και συνδικαλιστική μας κατεύθυνση με βάση τις εξελίξεις και με δεδομένο το σημείο που βρίσκεται ο αγώνας που δίνουμε για να μην προχωρήσει η κατηγοριοποίηση των σχολείων με όχημα τους νόμους 4692/2020 και 4823/2021, αλλά και τα βασικά βήματα που πρέπει συλλογικά και συντεταγμένα να ακολουθήσουμε σαν κλάδος.

Επίσης δίνουμε συγκεκριμένη ενημέρωση για τα στάδια της πειθαρχικής διαδικασίας που ακολουθείται με βάση το νομοθετικό πλαίσιο που ισχύει για τους δημόσιους υπαλλήλους. Στόχος μας είναι να παράσχουμε έγκυρη και σωστή ενημέρωση σε σχέση με το τι ισχύει σε όλους τους συναδέλφους, αλλά κυρίως να θωρακίσουμε και να ενισχύσουμε τον αγώνα μας και την συλλογική μας απόφαση να πάμε αυτή τη μάχη μέχρι το τέλος, μέχρι την πλήρη δικαίωση. Για την ακύρωση των αντιεκπαιδευτικών σχεδίων που στόχο έχουν την κατηγοριοποίηση σχολείων, εκπαιδευτικών και μαθητών αλλά και για την παύση όλων των απεργοσπαστικών διώξεων και των απειλών προς τους εκπαιδευτικούς που αγωνίζονται.

Συναδέλφισσες και συνάδελφοι,

βρισκόμαστε σε μια φάση κλιμάκωσης της επιθετικής πολιτικής του ΥΠΑΙΘΑ, γνωρίζουμε καλά ότι ο νομικός δρόμος του αγώνα μας είναι δύσκολος και σύνθετος. Είναι δηλαδή σαφές ότι απέναντί μας έχουμε την κυβερνητική πολιτική του ΥΠΑΙΘΑ, τον διακηρυγμένο στόχο του να τρομοκρατήσει και να εκβιάσει, για να κάμψει τον αγώνα που δίνουμε, αλλά και το αντιδραστικό νομοθετικό πλαίσιο που έχουν διαμορφώσει όλες οι Κυβερνήσεις.

**Η Κυβέρνηση και το Υπουργείο Παιδείας αντί να λύσουν έστω και ένα από τα οξυμένα προβλήματα που δημιουργεί η πολιτική τους, ενεργοποιούν το άρθρο 56 του ν.4823/21 ενάντια στους  εκπαιδευτικούς που αγωνίζονται για το δικαίωμα όλων των παιδιών στη μόρφωση.**

Γνωρίζουμε όμως πολύ καλά ότι η απόφαση που έχουμε πάρει για να υπερασπιστούμε τα μορφωτικά δικαιώματα των παιδιών και τον παιδαγωγικό μας ρόλο δεν κρίνεται με νομικούς όρους. Είναι μια απόφαση συλλογική να κρατήσουμε ψηλά το δικαίωμά μας να παλεύουμε για δουλειά και ζωή με δικαιώματα, για σχολείο για όλα τα παιδιά. Αυτή η επιλογή επιβεβαιώθηκε με τον πιο επίσημο τρόπο μέσα από τις αποφάσεις των μαζικών Γενικών Συνελεύσεων του Μαρτίου του 2024 και την Ολομέλεια προέδρων την 1η Απριλίου 2024 καθώς και από την 93η Γενική Συνέλευση της Δ.Ο.Ε.

Με βάση τα παραπάνω ξεχωρίζουμε ορισμένα βασικά στοιχεία, που μπορούν να στηρίξουν τον αγώνα μας από εδώ και πέρα:

1) **Η Απεργία – Αποχή που έχει προκηρύξει η Ολομέλεια Προέδρων την 1/4/2024 είναι σε ισχύ. Επίσης η Απεργία – Αποχή που έχει προκηρύξει ο Σ. Ε. Π. Ε. Αμαρουσίου στις 28 – 3 – 2024 είναι σε ισχύ. Κάθε απεργία είναι νόμιμη και κρίνεται αυτοτελώς μόνο σε δικαστήριο**. Συμμετέχοντας στην Α-Α ο εκπαιδευτικός ασκεί ένα συνταγματικά κατοχυρωμένο δικαίωμα, για όσο χρόνο η απεργία δεν προσβάλλεται δικαστικά. Σημειώνεται ότι, σύμφωνα με τη νομολογία, μέχρι την αμετάκλητη δικαστική κρίση μιας απεργιακής κινητοποιήσεως από το αρμόδιο Δικαστήριο, αυτή διατηρεί το τεκμήριο της νομιμότητας, το οποίο καλύπτει τους απεργούς υπαλλήλους. Με βάση το παραπάνω, όλοι οι εκπαιδευτικοί που συμμετέχουν στην απεργία – αποχή αλλά και τις στάσεις εργασίας της Δ.Ο.Ε. λαμβάνουν μέρος σε μια νόμιμη απεργιακή κινητοποίηση.

2**) Οι εκπαιδευτικοί που συμμετέχουμε σε νόμιμη απεργία δεν έχουμε τελέσει κανένα αδίκημα**, αφού είναι προφανές ότι η άσκηση ενός νόμιμου δικαιώματος δεν μπορεί να ερμηνευτεί ως πειθαρχικό παράπτωμα ή να συνδεθεί έμμεσα ή άμεσα με την επιβολή οποιουδήποτε δυσμενούς διοικητικού ή άλλης μορφής μέτρου εις βάρος του υπαλλήλου. Με βάση το παραπάνω σκεπτικό υπάρχει η εκτίμηση των νομικών συμβούλων ότι το πειθαρχικό συμβούλιο είναι δύσκολο να καταδικάσει συναδέλφους.

3**) Για τις παύσεις – καθαιρέσεις των προϊσταμένων και διευθυντών που εντάσσονται επίσης στο πλαίσιο της απεργοσπαστικής τακτικής του Υ.ΠΑΙ.Θ.Α. ισχύουν όλα τα παραπάνω. Για την αντιμετώπισή τους προχωράμε σε εφέσεις στα διοικητικά δικαστήρια** και έχουμε σοβαρά ερείσματα και μεγάλες πιθανότητες, σύμφωνα και πάλι με την εκτίμηση των νομικών συμβούλων, να δικαιωθούν οι συνάδελφοι.

4) Στο ίδιο το **περιεχόμενο των παραπομπών υπάρχουν κενά και ζητήματα που θα αξιοποιηθούν** στη διαδικασία των πειθαρχικών συμβουλίων και στα διοικητικά δικαστήρια (για τις παύσεις στελεχών), προκειμένου να καταπέσουν οριστικά.

5**) Για τις διαδικασίες της μονιμοποίησης των νεοδιόριστων του 2020 και του 2021 ο δρόμος παραμένει ανοιχτός. Δεν μας περιορίζουν τα πειθαρχικά,** αν γίνουν, καθώς αυτά, αν προχωρήσουν, γίνονται μετά την παρέλευση της διετίας (2022 και 2023 αντίστοιχα) κατά την οποία θα έπρεπε να έχουν μονιμοποιηθεί οι συνάδελφοι με βάση τον Δ. Κ. και έτσι δε συνδέεται η συμπλήρωση της διετίας με εκκρεμή πειθαρχική δίωξη που εμποδίζει την αυτοδίκαιη μονιμοποίηση.

**Σε σχέση με τις διαδικασίες των Πειθαρχικών Διώξεων.**

1) Η πειθαρχική δίωξη αρχίζει είτε με την κλήση του υπαλλήλου σε απολογία από το μονομελές πειθαρχικό όργανο, είτε με την παραπομπή του στο Πειθαρχικό Συμβούλιο (αρ. 122 ν.3528/2007). **Στην περίπτωσή μας έχουμε απευθείας παραπομπή στο Πειθαρχικό, διότι ο πειθαρχικός Προϊστάμενος θεωρεί ότι η περίπτωση «επισύρει ποινή ανώτερη» της αρμοδιότητάς του.**

2) **Το παραπεμπτήριο έγγραφο επιδίδεται με δικαστικό επιμελητή ή άλλο δημόσιο όργανο,** είτε στον ίδιο τον υπάλληλο προσωπικά, είτε στην κατοικία που έχει δηλώσει στην υπηρεσία του, σε πρόσωπο με το οποίο συνοικεί**. Δεν απαιτείται, συνεπώς, κοινοποίηση με δικαστικό επιμελητή, αλλά μπορεί να επιδοθεί από οποιοδήποτε άλλο δημόσιο όργανο** (π.χ. Διευθυντής Σχολείου, κλητήρας κ.λπ.) (αρ.124 παρ. 2 και 138 ν.3528/2007)

3) **Μετά την κοινοποίηση του παραπεμπτηρίου, ο φάκελος της υπόθεσης διαβιβάζεται στο αρμόδιο Πειθαρχικό Συμβούλιο. Το παραπεμπτήριο έγγραφο δεν ανακαλείται** (αρ. 124 αρ.4 ν.3528/2007). Αυτό σημαίνει ότι, παρότι τυπικά δεν υπάρχει τρόπος να παρθεί πίσω ή να σταματήσει η πειθαρχική διαδικασία, επιμένουμε συνδικαλιστικά και πολιτικά να πιέζουμε να σταματήσουν οι διώξεις, να τις πάρει πίσω το ΥΠΑΙΘΑ και οι ΔΙΠΕ. Εννοείται ότι τη μάχη της δικαίωσης θα τη δώσουμε και κατά τη διαδικασία συνεδρίασης του πειθαρχικού συμβουλίου.

4) Ακολούθως, το Πειθαρχικό Συμβούλιο με έγγραφο, το οποίο κοινοποιείται με τον ίδιο τρόπο (δικαστικό επιμελητή ή άλλο δημόσιο όργανο στον ίδιο ή στην κατοικία του), καλεί τον διωκόμενο σε απολογία, τάσσοντας προθεσμία για την υποβολή της (αρ. 134 ν. 3528/2007). **Κατά τον χρόνο αυτό και προκειμένου ο υπάλληλος να συντάξει την απολογία του, μπορεί να αιτηθεί και να λάβει αντίγραφο του πειθαρχικού φακέλου.**

5) Ακολούθως, με έγγραφο που κοινοποιείται με τον ίδιο τρόπο, ο διωκόμενος υπάλληλος καλείται να παραστεί στη Συνεδρίαση του Πειθαρχικού Συμβουλίου, κατά την ημέρα και ώρα που έχει οριστεί (αρ.136 ν.3528/2007). **Κατά τη συνεδρίαση ο διωκόμενος μπορεί να παραστεί είτε αυτοπροσώπως, είτε μαζί με πληρεξούσιο δικηγόρο, ενώ μπορεί ομοίως να εξουσιοδοτήσει δικηγόρο** να παραστεί μόνος του και να τον εκπροσωπήσει.

6) **Το Πειθαρχικό συμβούλιο αποτελείται από έναν δικαστή, δύο ορισμένους προϊσταμένους και δύο αιρετούς.** Για κάθε υπόθεση ορίζεται εισηγητής και υποβάλλει εισήγηση, της οποίας ο διωκόμενος δεν λαμβάνει γνώση. Τα περισσότερα Συμβούλια καταλήγουν σε απόφαση αμέσως μετά την εκδίκαση της υπόθεσης, η οποία και, αφού καθαρογραφεί, κοινοποιείται στον διωκόμενο.

7**) Ανάλογα με το είδος της ποινής που θα επιβληθεί, ο διωκόμενος έχει δικαίωμα να ασκήσει προσφυγή στο Δευτεροβάθμιο Πειθαρχικό Συμβούλιο** (σε περίπτωση που έχει επιβληθεί ποινή προστίμου αποδοχών 4 μηνών και άνω, εκτός από οριστική παύση και υποβιβασμό).

8) **Η ποινή που μπορεί να επιβληθεί στους υπαλλήλους αν καταδικαστούν είναι όχι κατώτερη από πρόστιμο αποδοχών ενός μήνα και σε καμία περίπτωση η ποινή της οριστικής παύσης.** Η ποινή της οριστικής παύσης μπορεί να επιβληθεί μόνο εφόσον στο παραπεμπτήριο έγγραφο ασκείται πειθαρχική δίωξη και για το αδίκημα της αναξιοπρεπούς και ανάξιας συμπεριφοράς εντός και εκτός υπηρεσίας, που δεν αφορά τις περιπτώσεις μας.

Δεν υπάρχει επίσης κανένας κίνδυνος συσχέτισης της πειθαρχικής διαδικασίας που είναι σε εκκρεμότητα με τη δυνατότητα του υπαλλήλου να πάρει δάνειο, να έχει φορολογική ενημερότητα κ.λπ.

9) **Σε γενικές γραμμές η πειθαρχική διαδικασία κινείται με αργούς ρυθμούς,** καθώς υφίσταται σημαντική καθυστέρηση στις συνεδριάσεις των Πειθαρχικών Συμβουλίων.

Συναδέλφισσες και συνάδελφοι,

**το Δ.Σ. του Συλλόγου Εκπ/κών Π. Ε. Αμαρουσίου καλεί τους/τις συναδέλφους να παραμείνουμε συσπειρωμένοι στις αποφάσεις του κλάδου**. Οι κλήσεις σε πειθαρχικά στοχεύουν, πάνω απ’ όλα, να εκφοβίσουν τους συναδέλφους και όλο τον κλάδο.

**Υπερασπιζόμαστε κινηματικά, νομικά και οικονομικά και στηρίζουμε τους συναδέλφους μας που παραπέμπονται. Ο Σύλλογος Εκπ/κών Π. Ε. Αμαρουσίου και η Δ.Ο.Ε. στηρίζουν τους διωκόμενους σε κάθε φάση της διαδικασίας και με όλα τα μέσα.**

Επαναλαμβάνουμε ότι η πιο μεγάλη «ασπίδα» στον αγώνα που δίνουμε είναι να δυναμώσει η συμμετοχή, η μαζικότητα και να κλιμακωθεί ο αγώνας μας για όλα τα επείγοντα και πολύ σοβαρά προβλήματα. Έτσι θα δημιουργηθεί η συλλογική ασπίδα αλληλεγγύης απέναντι στον κυβερνητικό αυταρχισμό και τις διώξεις.

Με την ίδια και μεγαλύτερη ένταση και αποφασιστικότητα συνεχίζουμε. Υλοποιούμε σε κάθε σχολείο τη συλλογική απόφαση της Δ.Ο.Ε.( Ολομέλεια Προέδρων, 93η Γ. Σ. Δ.Ο.Ε.) για απεργία – αποχή από την ατομική αξιολόγηση. Για την εσωτερική και εξωτερική αξιολόγηση των σχολικών μονάδων ως προς το εκπαιδευτικό τους έργο, συνεχίζουμε με τα ενιαία κείμενα της Δ.Ο.Ε. Κηρύσσουμε 3ωρες στάσεις εργασίας στο πλαίσιο της αποτροπής της υλοποίησης του ν.4823/21 και της Υ.Α. 9950/ΓΔ5 ΦΕΚ 388/27-1-2023. Για τους μέντορες και τους συντονιστές είναι σε ισχύ η απεργία – αποχή που έχει κηρύξει η Δ.Ο.Ε.

